એકવાર આવક વધારી લીધા પછી હવે ઘટાડવી મુશ્કેલ બની ગઈ છે. દરમિયાન જીએસટી લાગુ કરવાને કારણે અને નોટબંધીનો ફટકો તેના કારણે સરકારની બીજા કરની આવક ઘટી હતી. જીએસટીમાં હજી ધાર્યા પ્રમાણે આવક થવા લાગી નથી. મોદી સરકાર બની ત્યારે પ્રારંભના વર્ષે કુલ આવકમાંથી પેટ્રોલિયમ પદાર્થો પરની આવક 8.5 ટકા હતી. તે પછી ક્રૂડ ઘટ્યું એટલે સરકારે વધારે નફો કરવાનું શરૂ કર્યું. તેના કાણે કુલ આવકમાં તેનું પ્રમાણ વધતાં વધતાં 2015-16માં 12.7 ટકા અને 2016-17માં 14.8 ટકા થઈ ગયું હતું. આવકનું આ મોટું પ્રમાણ હવે ઘટાડી શકાય તેવી સ્થિતિ નથી, કેમ કે જીએસટીની આવક ધાર્યા પ્રમાણે વધી નથી. અત્યારે સ્થિતિ એવી છે કે એક રૂપિયો ઘટાડવામાં આવે તે સાથે જ દસેક હજાર કરોડની આવક ઘટી જાય. પહેલાં ચાર રાજ્યો (હવે પાંચમું તેલંગણા પણ ખરું) અને છ મહિના પછી લોકસભાની ચૂંટણી માથે છે ત્યારે સરકાર માટે ખર્ચમાં કાપ મૂકવો મુશ્કેલ છે. બેથી ચાર રૂપિયા ઘટાડવાથી 20થી 40 હજાર કરોડની આવક ઘટે તેમ છે અને રાજ્યોની આવક પણ ઘટે તેમ છે, ત્યારે મૂઝવણ એ ઊભી થઈ છે કે રસ્તો કેમ કાઢવો.